《江南别送毛给事吴行人蒋进士》
明代·徐问

春寒寂寂花事迟，驿楼弱柳青垂丝。玉瓶酒尽客不醉，东风惆怅令人思。

问君此行去何极，共说毛君司谏职。直词戆谏昔回天，天子时时借颜色。

吴君仗节中州行，骅骝骨格众目惊。归来起居北堂下，汉槎又促趋严程。

蒋君年少拾高第，要路勋名行远致。终孝三秋宰木长，细草新蒲乱愁思。

可怜去后凡马空，到时花发燕山红。各言相离会何日，长笑百年成转蓬。

愧予衡茅守儒素，贫病无书问亲故。心随河水转北流，回首斜阳渺烟树。

作者简介：常州府武进人，字用中，号养斋。弘治十五年进士。授广平推官。召为刑部主事。出为登州知府，滨海多盗，尽捕之。调临江，修坏堤七十二处。累迁广东左布政使。嘉靖十一年以右副都御史巡抚贵州，讨杀父之独山土官蒙钺。官至南京户部尚书。引疾去，卒谥庄裕。有《读书劄记》、《山堂萃稿》。